## Rješenje Ustavnog suda Republike Hrvatske broj U-II-922/1998 od 10

### NN 33/1999 (6.4.1999.), Rješenje Ustavnog suda Republike Hrvatske broj U-II-922/1998 od 10

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Suda Jadranko
Crnić te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac, Milan Vuković i Mladen Žuvela, povodom
prijedloga Nezavisnog sindikata znanosti i visokog obrazovanja za ocjenu
ustavnosti i zakonitosti Zaključka Vlade Republike Hrvatske od 25. lipnja
1998. godine, klasa: 500-01/98-01/03, ur. br: 5030104-98-4, na sjednici
održanoj dana 10. ožujka 1999. godine, donio je

## **RJEŠENJE**

I. Odbacuje se prijedlog Nezavisnog sindikata znanosti i visokog obrazovanja
za ocjenu ustavnosti i zakonitosti Zaključka Vlade Republike Hrvatske od
25. lipnja 1998. godine, klasa: 500-01/98-01/03, ur. br. 5030104-98-4.

II. Ovo rješenje će se objaviti u "Narodnim novinama".

Obrazloženje

Nezavisni sindikat znanosti i visokog obrazovanja putem prvog tajnika
sindikata Krešimira Rožmana podnio je prijedlog radi pokretanja postupka
za ocjenu ustavnosti i zakonitosti Zaključka Vlade Republike Hrvatske od
25. lipnja 1998., kojim Zaključkom je na temelju članka 23. stavka 5. Zakona
o Vladi Republike Hrvatske ("Narodne novine", broj 41/90, 8/91, 14/91,
53A/91, 9/92, 55/92 i 29/94) prihvaćen prijedlog Ministra prosvjete i športa
da se djelatnicima u školama, koji su, pored svojih, obavljali poslove
navedene u Uputama ministra prosvjete i športa ravnateljima osnovnih i
srednjih škola i učeničkih domova, povodom štrajka prosvjetnih sindikata,
isplati jednokratna naknada u neto iznosu do 2.000,00 kuna.

Predlagatelj u prijedlogu navodi da je osporenim Zaključkom povrijeđena
odredba članka 59. stavka 1. i članka 60. stavka 1. Ustava. Osim toga ističe
da je osporenim Zaključkom povrijeđena odredba članka 2. i 213. stavka
2. Zakona o radu ("Narodne novine", broj 38/95).

Prijedlog obrazlaže navodeći da su zaposlenici koji su štrajkali stavljeni
u nepovoljni položaj u odnosu na druge zaposlenike, a što je u suprotnosti
sa citiranim odredbama Ustava i Zakona o radu.

Stoga predlažu da Sud ukine Zaključak Vlade Republike Hrvatske.

Vlada Republike Hrvatske i Ministarstvo prosvjete i športa u svom odgovoru
u bitnome navode da osporenim Zaključkom nisu povrijeđene citirane odredbe
Ustava i Zakona o radu jer zaposlenici, članovi sindikata koji su štrajkali,
nisu dovedeni u nepovoljniji položaj u odnosu na zaposlenike koji nisu
štrajkali budući da je svim zaposlenicima koji su sudjelovali u štrajku
isplaćena plaća kao da su radili te nije iskorištena mogućnost utvrđena
člankom 214. Zakona o radu prema kojemu se zaposleniku koji je sudjelovao
u štrajku, plaća i dodaci na plaću, osim doplatka na djecu, mogu smanjiti
razmjerno vremenu sudjelovanja u štrajku.

Osim toga navode da osporeni zaključak nije "drugi propis" koji bi Ustavni
sud bio ovlašten ocjenjivati.

Slijedom navedenog predložili su da Ustavni sud Republike Hrvatske odbaci
prijedlog za ocjenu ustavnosti i zakonitosti osporenog Zaključka.

Prijedlog nije dopušten.

Prema članku 125. alineja 1. i 2. Ustava Republike Hrvatske, Ustavni
sud odlučuje o suglasnosti zakona s Ustavom te suglasnosti drugih propisa
s Ustavom i zakonom. Pod propisom se podrazumijeva određeni akt koji redovito
na općenit, apstraktan način uređuje pravne odnose za neodređeni broj adresata,
a to uvodno izloženi Zaključak nije ni po obliku, ni po sadržaju, a niti
po općeobveznosti. Je li ili nije predmetni zaključak zakonit može eventualno
biti predmet kontrole tijela koja nadziru zakonitost trošenja proračunskih
sredstava, jer riječ je o isplati jednokratnih naknada na teret Državnog
proračuna.

Ocjena ustavnosti i zakonitosti zaključaka Vlade u pitanjima isplata
naknada na teret Državnog proračuna, nije u nadležnosti Ustavnog suda Republike
Hrvatske osim kada bi to stajalište bilo pretočeno u propis ili u pojedinačne
akte podložne ustavnosudskoj kontroli u postupku pokrenutom ustavnom tužbom,
što ovdje nije slučaj.

Kako se, temeljem članka 26. Ustavnog zakona o Ustavnom sudu Republike Hrvatske
("Narodne novine", broj 13/91), zahtjev, prijedlog ili ustavna tužba odbacuje
u slučajevima kada Ustavni sud nije nadležan za odlučivanje, kada su nepravodobni
i u drugim slučajevima kada ne postoje pretpostavke za odlučivanje o biti
stvari riješeno je kao u točki I. izreke.

Objava ovog rješenja (toč. II. izreke) temelji se na članku 20. stavku
1. Ustavnog zakona o Ustavnom sudu Republike Hrvatske.

Broj: U-II-922/1998.
Zagreb, 10. ožujka 1999.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 33/1999-702